Source: https://alkotmanybirosag.hu/index.php/sajtomegjelenes/kvotareferendum-kedden-kezdi-targyalni-az-alkotmanybirosag-az-inditvanyokat/
Timestamp: 2020-01-27 18:57:58
Document Index: 3878595

Matched Legal Cases: ['bíróság ', 'bíróság ', 'bíróság ', 'bíróság ', 'Kúria ', 'bíróság ', 'Kúria ', 'bíróság ', 'bíróság ', 'Kúria ', 'Kúria ', 'bíróság ']

Alkotmánybíróság | Kvótareferendum – Kedden kezdi...
Kvótareferendum – Kedden kezdi tárgyalni az Alkotmánybíróság az indítványokat
Keddi teljes ülésén kezdi tárgyalni az Alkotmánybíróság a kormány által a betelepítési kvótáról kezdeményezett népszavazás ellen benyújtott indítványokat – olvasható a testület honlapján csütörtökön délután közzétett napirendben. (MTI)
Bitskey Botond, az Alkotmánybíróság főtitkára az MTI érdeklődésére elmondta: négy indítvány kerül napirendre két ügyben.
Az egyik ügyben a parlament május 10-én meghozott, népszavazást elrendelő határozata ellen benyújtott három indítvány, a másikban a Kúria május 3-ai, népszavazásra feltett kérdések megengedhetőségéről szóló döntése ellen benyújtott alkotmányjogi panasz szerepel.
A parlamenti döntés elleni, az Alkotmánybíróság által egyesített indítványok esetében a parlament eljárásának alkotmányosságát vizsgálják, a Kúria döntése elleni alkotmányjogi panasznál pedig a népszavazási kérdés tartalmát.
Az Országgyűlés május 10-én elrendelte a kormány által kezdeményezett népszavazást, amely ellen a jogszabály szerint 15 napig bárki az Alkotmánybírósághoz fordulhat. Három indítvány érkezett, kettő magánszemélytől, egy pedig Szanyi Tibor szocialista EP-képviselőtől.
Bitskey Botond elmondta: az Alkotmánybíróság az indítványokat egyesítette, ebben az ügyben soron kívül jár el, és döntését június 23-áig meghozza.
Az Alkotmánybíróság jövő keddi ülésének napirendjén vizsgálják Fodor Gábor, a Magyar Liberális Párt elnöke által a Kúria május 3-ai döntése ellen – amely szerint a kormány kezdeményezése megfelel az alkotmányos és törvényi előírásoknak – benyújtott alkotmányjogi panaszt is. (A Kúria döntése ellen július elejéig lehet az Alkotmánybírósághoz fordulni.) A pártelnök indítványában többek között hivatkozott arra, hogy a kormány kérdése nem parlamenti, hanem uniós hatáskörbe tartozik, ezért nem lehet róla népszavazást tartani.
Az alkotmányjogi panasz elbírálásáról az Alkotmánybíróság korábban közölte: lehetőség szerint még a nyári ítélkezési szünet előtt, várhatóan július közepéig dönt.
MTI, 2016. június 2., csütörtök